СК „Черен Дракон” – Присъединено училище към Международната Тай Чи Чуан асоциация на семейство Ян!
През ноември 2014 г. Спортен Клуб „Черен Дракон” – София беше официално лицензиран като Присъединено училище към Международната Тай Чи Чуан асоциация на семейство Ян.

За постигането на тази цел работата беше започната още през 2006 г. от Майстор Красимир Димитров – Китаеца. Оттогава до 2012 г. той и учениците му неуморно работиха за разпространяването на автентичния Ян стил Тай Чи Чуан (Тайдзицюан) в България. След кончината на Майстор Димитров, Петър Драгоев и Димитър Михайлов продължиха делото на своя Учител. С незаменимата помощ на Роберта Ладзери (Директор на Ян Чънфу център Флоренция) те задълбочиха своите умения по Ян стил и успешно се включиха в системата за степени на Международната асоциация. Усилията им бяха възнаградени, когато фамилия Ян одобри молбата им за присъединяване на СК „Черен Дракон” – София към тяхната Асоциация.

СК „Черен Дракон”, в лицето на своите инструктори, винаги се е стремял да предложи на всички практикуващи древното китайско бойно изкуство възможност да получат висококачествени знания по Ян и Чън стил на Тай Чи Чуан, според стандартите на съответните фамилии. Сега нашето училище има официалното признание и одобрение на Международната Тай Чи Чуан асоциация на фамилия Ян. Заповядайте да потренирате с нас!